Illum, il-Kummissjoni qed tniedi ċ-Ċentru tal-Għarfien dwar il-Kanċer, l-ewwel azzjoni ewlenija li twettqet taħt il-Pjan tal-Ewropa biex Jingħeleb il-Kanċer. Iċ-Ċentru tal-Għarfien huwa pjattaforma online ġdida biex tinġabar l-evidenza u jiġu kkoordinati azzjonijiet kontra l-kawża numru wieħed tal-mewt fost persuni taħt il-65 sena fl-Ewropa. Dan se jimmappja l-aktar evidenza riċenti dwar il-kanċer, se jipprovdi linji gwida għall-kura tas-saħħa u skemi dwar il-garanzija tal-kwalità, kif ukoll jimmonitorja u jipproġetta t-tendenzi fl-inċidenza u fil-mortalità tal-kanċer madwar l-UE. Dan huwa wkoll spazju fejn kull min hu involut fil-ġlieda kontra l-kanċer jista' jikkoordina, jikkollabora u jaqsam l-aħjar prattiki, biex isir l-aħjar użu mill-għarfien kollettiv tagħna u mix-xjenza bbażata fuq l-evidenza. Fi kliem il-Kummissarju għas-Saħħa u s-Sikurezza Alimentari, Stella Kyriakides: It-tnedija taċ-Ċentru l-ġdid tal-Għarfien dwar il-Kanċer huwa l-ewwel azzjoni Ewlenija tal-Pjan tal-Ewropa biex Jingħeleb il-Kanċer. B'aktar għarfien, nistgħu nifhmu aħjar, nipprevenu u nikkuraw il-kanċer. Ir-riċerka u l-innovazzjoni huma l-punt tat-tluq biex jiġi adottat approċċ ġdid għall-kura tal-kanċer fl-UE. Huwa kruċjali li niġbru flimkien u naqsmu l-aħħar sejbiet mir-riċerka, mill-innovazzjoni u mit-teknoloġiji tal-kanċer, inkluż dawk dwar soluzzjonijiet ġodda personalizzati u diġitali, biex tingħata s-setgħa lill-awtoritajiet tas-saħħa u tar-riċerka biex jindirizzaw il-kanċer b'mod aħjar, u ċ-Ċentru tal-Għarfien se jkun fiċ-ċentru ta' dawn l-azzjonijiet.” Fi kliem il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, responsabbli miċ-Ċentru Konġunt tar-Riċerka, Mariya Gabriel: “Irridu ningħaqdu lkoll f'soċjetà waħda biex negħlbu l-kanċer; mill-istituzzjonijiet sar-riċerkaturi u mill-organizzazzjonijiet tal-pazjenti sal-innovaturi. Ix-xjenza tista' tgħinna nifhmu l-marda u l-fatturi ta' riskju tagħha, iżda biex ikun hemm impatt reali, jeħtieġ li dak l-għarfien jilħaq il-politiki, u li jsiru interventi li jsalvaw il-ħajjiet. Iċ-Ċentru tal-Għarfien dwar il-Kanċer huwa għodda ewlenija biex jiġu koordinati l-isforzi tagħna u biex jiġi żgurat li tintuża l-aħjar evidenza disponibbli biex tintrebaħ din il-ġlieda.” Iċ-Ċentru tal-Għarfien dwar il-Kanċer huwa intermedjarju indipendenti tal-għarfien li jipprovdi lill-politiki appoġġ ibbażat fuq l-evidenza, filwaqt li jespandi s-sistemi tal-IT, il-gateways, il-portals, il-pjattaformi u l-bażijiet tad-data eżistenti tal-Kummissjoni dwar il-kanċer. Dan se: Il-pjattaforma tospita punt ta' referenza għat-tfassil tal-politika dwar il-prevenzjoni, permezz tal-Gateway tal-Għarfien għall-Promozzjoni tas-Saħħa u l-Prevenzjoni tal-Mard. Jospita wkoll is-Sistema Ewropea ta' Informazzjoni dwar il-Kanċer, kif ukoll il-linji gwida Ewropej u l-iskemi dwar il-garanzija tal-kwalità għall-prevenzjoni, għall-iskrinjar, għad-dijanjożi u għall-kura tal-kanċer. Iċ-Ċentru tal-Għarfien huwa inizjattiva ewlenija tal-Pjan tal-Ewropa biex Jingħeleb il-Kanċer, prijorità ewlenija fil-qasam tas-saħħa tal-Kummissjoni ta' von der Leyen u pilastru importanti għal Unjoni Ewropea tas-Saħħa b'saħħitha. Il-Pjan dwar il-Kanċer qed jistabbilixxi approċċ ġdid u ambizzjuż biex jitnaqqas il-piż tal-kanċer fl-UE, jiġi indirizzat il-perkors kollu tal-marda, mill-prevenzjoni tagħha sal-kwalità tal-ħajja tal-pazjenti tal-kanċer u ta' dawk li jissuperawha, b'enfasi fuq dawk l-azzjonijiet fejn l-UE tista' żżid l-aktar valur. Barra minn hekk, il-Missjoni prevista ta' Orizzont Ewropa dwar il-Kanċer se tkun komponent ewlieni tal-investiment tal-UE fir-riċerka u fl-innovazzjoni tal-kanċer, li tipprovdi informazzjoni lil ħafna mill-azzjonijiet ewlenin tal-Pjanijiet dwar il-Kanċer u li twassal kunċetti ġodda għal soluzzjonijiet innovattivi u ta' politika lill-pazjenti. Iċ-Ċentru tal-Għarfien dwar il-Kanċer se jgħin biex dawn l-inizjattivi jirnexxu billi jidentifika, jallinja, jippjana u jikkoordina azzjonijiet xjentifiċi u tekniċi. Dan se jwassal għal prevenzjoni aħjar, titjib fl-iskrinjar għal detezzjoni aktar bikrija u tisħiħ fit-trattament u fil-kura — sabiex fil-futur inkunu nistgħu ngħixu ħajja aktar b'saħħitha u aktar kuntenta. Illum qed jitnieda wkoll l-ewwel riżultat ewlieni taċ-Ċentru tal-Għarfien: il-Linji Gwida Ewropej u l-Iskema dwar il-Garanzija tal-Kwalità għall-Iskrinjar, għad-Dijanjożi u għall-Kura tal-Kanċer tas-Sider. Dawn il-linji gwida li l-qofol tagħhom huwa l-pazjent u li huma bbażati fuq l-evidenza, joffru lil min jipprovdi l-kura tas-saħħa u lin-nisa, gwida ċara u indipendenti dwar il-perkors sħiħ tal-kura tas-saħħa għall-kanċer numru wieħed li jaffettwa lin-nisa. Dawn se jgħinu biex tonqos l-inċidenza tal-kanċer tas-sider u biex jiġu indirizzati l-inugwaljanzi li jistgħu jiġu evitati fl-inċidenza, fil-prevalenza, fil-mortalità u fir-rati ta' sopravivenza fi ħdan il-pajjiżi tal-UE u bejniethom. Il-linji gwida u l-manwali dwar il-garanzija tal-kwalità li jakkumpanjawhom, huma disponibbli online fiċ-Ċentru tal-Għarfien, u se jkunu aġġornati malli ssir disponibbli evidenza ġdida. Ix-xjentisti miċ-Ċentru Konġunt tar-Riċerka tal-Kummissjoni se jamministraw iċ-Ċentru tal-Għarfien dwar il-Kanċer. Huma jinsabu f'pożizzjoni tajba biex jagħmlu dan, b'għarfien espert kemm fit-tmexxija ta' ċentri ta' għarfien oħra kif ukoll fil-marda tal-kanċer. L-esperjenza tagħhom tinkludi l-provvediment ta' linji gwida għat-titjib tal-iskrinjar, tad-dijanjożi u tal-kura, il-konsolidazzjoni tal-aħjar prattiki għall-prevenzjoni tal-kanċer u l-isfruttar tal-potenzjal tad-data dwar il-kanċer, għall-monitoraġġ u għall-ipproġettar tal-piż tal-kanċer. Iċ-Ċentri tal-Għarfien tal-Kummissjoni jlaqqgħu flimkien esperti, riċerkaturi u dawk li jfasslu l-politika fi ħdan il-Kummissjoni u barra minnha, biex ifasslu mistoqsijiet ta' politika u jiżviluppaw tweġibiet ibbażati fuq l-evidenza, b'mod olistiku. Iċ-Ċentru tal-Għarfien dwar il-Kanċer huwa l-għaxar Ċentru ta' għarfien tal-Kummissjoni u d-disa' wieħed li se jitnieda taħt it-tmexxija taċ-Ċentru Konġunt tar-Riċerka. Dan iżid ma' dawk li diġà ġew stabbiliti dwar il-Bijodiversità, il-Bijoekonomija, l-Osservazzjoni tad-Dinja, is-Sigurtà Alimentari u Nutrizzjonali Globali, il-Politiki Territorjali, il-Migrazzjoni u d-Demografija, il-Ġestjoni tar-Riskju ta' Diżastri, il-Frodi u l-Kwalità Alimentari, u l-Interpretazzjoni (dan tal-aħħar huwa mmexxi mid-dipartiment tal-Kummissjoni għall-Interpretazzjoni — DG SCIC). Infografika (PDF) Filmat Ċentru tal-Għarfien dwar il-Kanċer Pjan tal-Ewropa kontra l-kanċer Missjoni tal-UE dwar il-Kanċer